[{"text_idx": "#000003", "text": "Er colli eu dwy ge\u0302m ddiwethaf mae Met Caerdydd yn dal mewn safle cryf i gystadlu am le\u2019n Ewrop eleni, ac mae hynny\u2019n bennaf oherwydd eu record arbennig gartref yng Nghampws Cyncoed."}, {"text_idx": "#000004", "text": "Dyw\u2019r myfyrwyr ond wedi colli dwy o\u2019u 24 ge\u0302m gartref ddiwethaf, ac mae\u2019r ti\u0302m o\u2019r brifddinas eisoes wedi curo\u2019r Seintiau Newydd, Cei Connah, Y Bala a\u2019r Drenewydd yng Nghyncoed y tymor yma."}, {"text_idx": "#000005", "text": "Dyw\u2019r Robiniaid erioed wedi ennill oddi cartref yng Nghampws Cyncoed, ac mae Met Caerdydd ar rediad o saith ge\u0302m heb golli yn erbyn Y Drenewydd (ennill 4, cyfartal 3), yn cynnwys tair buddugoliaeth y tymor hwn."}, {"text_idx": "#000006", "text": "Ond fe gafodd Y Drenewydd ddathlu triphwynt allweddol yn eu ge\u0302m ddiwethaf gan drechu\u2019r Bala o 3-2 i gadw eu gobeithion o gyrraedd y tri uchaf yn fyw."}, {"text_idx": "#000007", "text": "Honno oedd buddugoliaeth gyntaf y Robiniaid yn 2023, a pe bae\u2019r Drenewydd yn ennill eto nos Wener fe allai clwb Chris Hughes ddechrau breuddwydio am gyrraedd Ewrop."}, {"text_idx": "#000010", "text": "Llwyddodd Y Bala i guro\u2019r Seintiau yn rownd derfynol 2016/17, a bydd Hogiau Gwynedd yn gobeithio achosi sioc arall eleni i gwblhau\u2019r dwbl, gan iddyn nhw eisoes godi Cwpan Nathaniel MG ym mis Ionawr."}, {"text_idx": "#000011", "text": "Ond dyw\u2019r Seintiau Newydd heb golli dim un o\u2019u 12 ge\u0302m flaenorol yn erbyn Y Bala (ennill 8, cyfartal 4), a dyw ti\u0302m Colin Caton erioed wedi ennill oddi cartref yn Neuadd y Parc."}, {"text_idx": "#000012", "text": "Mae\u2019r Seintiau Newydd angen uchafswm o saith pwynt o\u2019u saith ge\u0302m sy\u2019n weddill i gipio\u2019r bencampwriaeth am y 15fed tro yn eu hanes."}, {"text_idx": "#000013", "text": "Dyw\u2019r Seintiau heb golli ge\u0302m ddomestig yn Neuadd y Parc ers bron i flwyddyn (YSN 0-1 Dre), gan ennill 12 o\u2019u 13 ge\u0302m gartref yn y gynghrair y tymor yma (1-1 vs Pen-y-bont)."}, {"text_idx": "#000014", "text": "Am y tro cyntaf ers Tachwedd 2021 mae\u2019r Bala wedi mynd ar rediad o bum ge\u0302m gynghrair heb fuddugoliaeth, ond bydd curo Cei Connah o 3-2 yn y gwpan y penwythnos diwethaf wedi rhoi hwb i\u2019w hyder."}, {"text_idx": "#000015", "text": "Hon fydd 1,000fed ge\u0302m Y Seintiau Newydd yn Uwch Gynghrair Cymru, a pe bae canlyniadau\u2019n mynd o\u2019u plaid mae\u2019n bosib y gall ti\u0302m Craig Harrison godi\u2019r tlws y penwythnos nesaf."}, {"text_idx": "#000017", "text": "Torrodd y newyddion fis diwethaf bod Pen-y-bont yn debygol o golli chwe phwynt ar o\u0302l chwarae chwaraewyr anghymwys yn y gynghrair."}, {"text_idx": "#000018", "text": "Bydd hon yn ergyd fawr i obeithion Pen-y-bont o geisio gorffen yn yr 2il safle er mwyn sicrhau lle\u2019n Ewrop am y tro cyntaf yn eu hanes."}, {"text_idx": "#000019", "text": "Cei Connah sydd yn 2il ar hyn o bryd, ond gyda dim ond un buddugoliaeth yn eu saith ge\u0302m gynghrair ddiwethaf mae angen i\u2019r Nomadiaid fod yn wyliadwrus a pheidio gorffwys ar eu rhwyfau cyn cadarnhau eu lle\u2019n Ewrop."}, {"text_idx": "#000020", "text": "Roedd Pen-y-bont wedi mynd ar rediad o 10 ge\u0302m heb golli cyn cael eu trechu gan Y Seintiau Newydd yn y gwpan, a bydd y ddau glwb eisiau ymateb positif yn dilyn eu siom y penwythnos diwethaf."}, {"text_idx": "#000021", "text": "Bydd hi\u2019n dalcen caled i Ben-y-bont sydd ond wedi sgorio unwaith yn eu pum ge\u0302m ddiwethaf yn erbyn Cei Connah, ac sydd erioed wedi ennill gartref yn erbyn y Nomadiaid (cyfartal 3, colli 2)."}, {"text_idx": "#000024", "text": "Mae Aberystwyth yn un o\u2019r ddau glwb sydd wedi bod yn holl-bresennol yn Uwch Gynghrair Cymru ers ffurfio\u2019r gynghrair yn 1992 (gyda\u2019r Drenewydd) a bydd Anthony Williams yn awyddus i beidio bod y rheolwr cyntaf i yrru\u2019r ti\u0302m o Geredigion i\u2019r ail haen."}, {"text_idx": "#000025", "text": "Ond bydd yr hyder yn uchel ar Goedlan y Parc ar o\u0302l i Aberystwyth chwalu Airbus bythefnos yn o\u0302l (Air 1-7 Aber) gyda chanlyniad oedd yn hafal a\u0302\u2019u buddugoliaeth fwyaf erioed yn y gynghrair."}, {"text_idx": "#000026", "text": "Wedi dweud hynny, mae Aberystwyth yn dal i aros am eu llechen la\u0302n gyntaf yn y gynghrair y tymor yma, ac mae\u2019r Gwyrdd a\u2019r Duon wedi ildio tair go\u0302l neu fwy mewn 11 o\u2019u 25 ge\u0302m (44%)."}, {"text_idx": "#000027", "text": "Mae Hwlffordd wedi dangos fflachiau o safon y tymor yma, ond mae eu record oddi cartref yn eu cosbi\u2019n eithriadol gyda\u2019r Adar Gleision bellach wedi colli eu chwe ge\u0302m ddiwethaf oddi cartref."}, {"text_idx": "#000028", "text": "Mae\u2019r timau wedi cyfarfod ddwywaith y tymor yma gyda\u2019r ddau di\u0302m yn ennill eu gemau cartref, ond mae bron blwyddyn union wedi pasio ers i Hwlffordd sicrhau eu buddugoliaeth fwyaf erioed yn y gynghrair, ac hynny oddi cartref yn erbyn Aberystwyth gyda Touray Sisay yn taro hatric i\u2019r Adar Gleision (Aber 0-6 Hwl)."}, {"text_idx": "#000030", "text": "Pontypridd a Chaernarfon ydi\u2019r ddau di\u0302m gyda\u2019r record orau\u2019n y gynghrair gyfan ers yr hollt (ennill 2, cyfartal 1), a dim ond pum pwynt sy\u2019n eu gwahanu yn y Chwech Isaf."}, {"text_idx": "#000031", "text": "Mae Caernarfon wedi gorfod bodloni ar le yn y Chwech Isaf am y tro cyntaf ers eu dyrchafiad yn 2018, ond bydd y Cofis yn benderfynol o ddal gafael ar y 7fed safle er mwyn sicrhau lle yn y gemau ail gyfle i gystadlu am docyn i Ewrop ar ddiwedd y tymor."}, {"text_idx": "#000032", "text": "Mae Pontypridd wedi ennill eu pedair ge\u0302m gartref ddiwethaf, gan roi gobaith gwirioneddol i\u2019r clwb ddal eu tir yn y gynghrair yn eu tymor cyntaf erioed yn y brif haen."}, {"text_idx": "#000033", "text": "Ac mae Caernarfon wedi colli oddi cartref yn erbyn pob un o glybiau\u2019r Chwech Isaf y tymor yma (oni bai am Airbus), yn cynnwys y golled o 3-1 ym Mhontypridd ym mis Hydref."}, {"text_idx": "#000036", "text": "Collodd Airbus y ge\u0302m agos honno o 1-0 oddi cartref yn erbyn Y Fflint, ac ers hynny, nid yn unig y mae Jamie Reed wedi methu a chipio dim un pwynt ychwanegol i\u2019r clwb, ond yn hytrach mae bechgyn Brychdyn mewn perygl o dderbyn triphwynt arall o gosb am dorri\u2019r rheolau eilyddio am yr eildro\u2019r tymor yma."}, {"text_idx": "#000037", "text": "Felly mae Airbus yn sicr o orffen y tymor ar waelod y gynghrair, a\u2019r her i\u2019r clwb erbyn hyn ydi ceisio sicrhau bod carfan safonol yn ei le yn barod i gystadlu yng nghynghrair y JD Cymru North tymor nesaf."}, {"text_idx": "#000038", "text": "Mae gan Y Fflint record dda gartref gyda\u2019r Sidanwyr ond wedi colli un o\u2019u o\u2019u saith ge\u0302m ddiwethaf ar Gae-y-Castell, ac honno yn erbyn Y Seintiau Newydd."}, {"text_idx": "#000039", "text": "Does neb wedi sgorio mwy o goliau yn eu tair ge\u0302m ers yr hollt na\u2019r Fflint (11 go\u0302l), gyda\u2019r blaenwr ifanc, Zack Clarke, ar fenthyg o Gaer, yn sgorio pump o\u2019r 11 goliau rheiny."}]